CELEX: C2004/262/75
Language: hu
Date: 2004-10-23 00:00:00
Title: T-301/04. sz. ügy: A Clearstream Banking Aktiengesellschaft és a Clearstream International société anonyme Luxembourg által az Európai Közösségek Bizottsága ellen 2004. július 28-án benyújtott kereset

23.10.2004   
            
            
               HU
            
            
               Az Európai Unió Hivatalos Lapja
            
            
               C 262/39
            
         A Clearstream Banking Aktiengesellschaft és a Clearstream International société anonyme Luxembourg által az Európai Közösségek Bizottsága ellen 2004. július 28-án benyújtott kereset
   (T-301/04. sz. ügy)
   (2004/C 262/75)
   Az eljárás nyelve: német
   A Clearstream Banking Aktiengesellschaft, székhely: Frankfurt am Main és a Clearstream International société anonyme Luxembourg, székhely: Luxemburg, képviseli: Horst Satzky és Bernhard M. Maassen ügyvédek, 2004. július 28-án keresetet nyújtott be az Európai Közösségek Elsőfokú Bíróságához az Európai Közösségek Bizottsága ellen.
   A felperesek keresetükben azt kérik, hogy az Elsőfokú Bíróság:
   
               —
            
            
               semmisítse meg a Bizottság 2004. június 2-i, a COMP/38.096. sz. ügyben a felpereseknek címzett határozatát, amelyben (i) megállapítja az erőfölénnyel való visszaélést és (ii) kötelezi a jogsértés abbahagyására;
            
         
               —
            
            
               kötelezze a Bizottságot az eljárás költségeinek viselésére.
            
         Jogalapok és fontosabb jogi érvek:
   A megtámadott határozatában a Bizottság azt rója fel a felpereseknek, hogy megsértették az EK-Szerződés 82. cikkét. A Bizottság megítélése szerint a felperesek visszaéltek erőfölényükkel, amikor állítólag csaknem két éven keresztül megtagadták, hogy a Euroclear Bank S.A. („EB”) részére ún. elsődleges klíring- és elszámolási szolgáltatásokat teljesítsenek német névre szóló részvényekre, valamint az elsődleges klíring- és elszámolási szolgáltatások végzése során az árak tekintetében öt éven át megkülönböztették az EB-t.
   A felperesek vitatják ezt és kérik a határozat semmisnek nyilvánítását. A felperesek fő kifogása a Bizottság azon feltevése ellen irányul, miszerint a Clearstream Banking AG („CB”) felperes erőfölénnyel rendelkezne az érintett piacon.
   A felperesek előadják, hogy nem körülbelül két évig, hanem legfeljebb kilenc hónapig tartottak a tárgyalások a CB és az EB között a német névre szóló részvényekre vonatkozó értékpapírügyletek lebonyolításáról. A hosszú időtartam oka az EB és nem pedig a CB érdekkörében merült fel. A CB-nek nem állt soha érdekében vagy akár szándékában az, hogy megtagadja az EB-től azokat a szolgáltatásokat, amelyeket más vevőknek elvégez.
   A felperesek előadják továbbá, hogy a tárgyalások során nem szabad figyelmen kívül hagyni, hogy a német névre szóló részvényekre vonatkozó értékpapírügyletek lebonyolítása egyáltalán nem bír jelentőséggel a CB és EB közötti szolgáltatáscsere szempontjából. Áraikat a felperesek a hasonló vevők közötti egyenlő bánásmód elvének figyelembevételével alakították ki. A felperesek szerint az EB nem hasonlítható össze azzal a vevőkörrel, amelyet a Bizottság a megkülönböztetés megállapításakor alapul vett.
   Ezen túlmenően a felperesek előterjesztik, hogy a Bizottság soha nem állította, hogy a Clearstream International S.A. Luxembourg („CI”) erőfölényben levő vállalkozás volna. Már csak ezért sem lehet szó erőfölénnyel való visszaélésről. Nem helytálló továbbá a határozatban az érintett termékpiac meghatározása sem. A felperesek nem tartják objektíve megindokolhatónak, sőt ellentmondásosnak vélik azt, hogy a Bizottság különbséget tesz „elsődleges” és „másodlagos” ügyleti szolgáltatások között. A klíring és az elszámolás vonatkozásában csak egyetlen érintett termékpiac van. A klíring- és elszámolási szolgáltatások közös érintett termékpiacán a CB nem rendelkezik erőfölénnyel. Ezáltal sem a CB, sem a CI nem címzettjei az EK-Szerződés 82. cikkének. A piac téves meghatározása és – ebből következően – az erőfölény hiánya miatt a határozatot semmisnek kell nyilvánítani.